Alie se dood ‘laat groot leemte’ | Netwerk24
Alie se dood ‘laat groot leemte’
Deur Yaël Malgas 22 Julie 2019 06:01
Langebaan-raadslid Maryam Alie is Sondag 14 Julie in die hospitaal oorlede.
“Ystervrou, dinamiese vrou, passievolle gemeenskapsvrou.”
Dit is hoe wyksraadslid Maryam Alie beskryf word ná haar dood die afgelope naweek. Alie (49) was ’n jare lange gemeenskapswerker en raadslid van Langebaan-Noord en Longacres.
“Totsiens aan ’n ikoon in ons gemeenskap. Altyd bereid om uit te reik en gestremdes te ondersteun. Ons sal jou saggeaardheid en benadering sekerlik mis,” het die Weskus Gestremdes Forum oor Alie geskryf.
Alie was ’n diabeet en het in Junie 2016 haar been verloor nadat sy in ’n spyker getrap het.
Sy is Sondagoggend oorlede en volgens Moslem-tradisie, later die dag in Langebaan ter ruste gelê.
Saldanhabaai-munisipaliteit se burgemeester, Marius Koen, sê hy het ’n kameraad verloor terwyl die gemeenskap ’n kampvegter, verloor het. “Daar sal nie weer ’n Maryam wees nie – daar was net een van haar soort. Politici soos sy bestaan nie meer nie, meer as ’n raadslid was sy ’n gemeenskapswerker.
“Maryam was ’n doener. Selfs nadat sy haar been verloor het, het sy in haar rolstoel geklim en voortgegaan,” het Koen aan Weslander gesê.
Koen meen Alie se dood was vir hom persoonlik ook ’n slag, omdat hy haar as ’n opvolger beskou het. “Sy het nog soveel gehad om te gee,” het hy gesê. Boodskappe van Alie se vriende en familie het op sosiale media ingestroom, baie met staaltjies van hul ervaring met die raadslid.
Nadat sy haar been verloor het, het Alie die Hearts of Hope-klub saam met Willem Dirks vir gestremdes gestig.
Haar man, Mogamat-Armien, is in 2012 oorlede. Sy word deur vyf kinders en vier kleinkinders oorleef.